Saman við heilivági er altíð ein seðil við upplýsingum um heilivágin, har tað m. a. stendur, hvussu heilivágurin skal goymast. Týdningarmikið er at goyma heilivágin, sum tað stendur á seðlinum. Nógvur heilivágur skal goymast myrkt og turt í stovuhita. T. d. tolir nógvur heilivágur ikki slavnu luftina inni á baðirúmum, og er hetta tískil ikki besta stað at goyma heilivág. Nógvur heilivágur missir virknaðin, um hann verður útsettur fyri hita. Hetta merkir tó ikki, at haldførið kann leingjast við at goyma heilivágin kalt t. d í køliskápi, tá ið tað stendur, at heilivágurin skal goymast í stovuhita. Heilivágur, ið skal goymast í køliskápi, má ikki setast tætt við kølilikamið, tí her er hitin lægri, og tað kann oyðileggja virknaðin av heilivágnum. Goymsla í stovuhita merkir 15-25 ºC. Goymsla svalt merkir 8-15 ºC, meðan goymsla kalt merkir 2-8 ºC. Lokið á heilivágnum skal altíð skrúvast fast fyri, at heilivágurin skal halda sær betur. Vætuviðkvæmur heilivágur er vanliga í glasi við vætusúgvandi hylki, sum endiliga ikki má takast úr. Ljósviðkvæmur heilivágur er vanliga í ávikavist brúnum fløskum, eskjum ella plastikki, har ljós ikki sleppur ígjøgnum. Heilivágurin skal kortini ikki setast í beinleiðis sólljós. Heilivágur í upprunapakningi hevur besta haldføri og virknað, og soleiðis verða mistøk viðv. inntøku av skeivum heilivági fyribyrgd.